सही बात यह है कि यह शासक वर्ग की हर पार्टी की डिजाइन में ही होता है. अपने देश में आम आदमी की पार्टी नहीं है. कम्युनिस्ट पार्टियां जो आम आदमी के संघर्षों का हरावल दस्ता बन सकती थी वे बुरी तरह से सांचाबद्ध सोच से ग्रस्त हैं, समकालीन समाज की किसी भी सच्चाई को समझने के लिए उन्हें कई दशक लगते हैं और बहुत बाद में उन्हें पता लगता है कि जिस दोषपूर्ण तरीके से वे अपनी राजनीति को चला रहे थे वह वास्तव में एक बहुत बड़ी राजनीतिक भूल थी. आम आदमी की भलाई के बारे में क्षेत्रीय पार्टियों से उम्मीद की जा सकती थी. लेकिन देखने में आया है कि ज़्यादातर क्षेत्रीय पार्टियां आपनी स्वायत्तता को केंद्र सरकार में हिस्सा लेने की लालच में किसी बड़ी पार्टी के यहाँ गिरवी रख देती हैं और वे भी वही भाषा बोलने लगती हैं, जो पूंजीवादी अर्थशास्त्र की लूट वाली व्यवस्था को संभाल सके.